પ્રેમ ક્યારેય છૂપાઇ ન શકે એ તો આચરણ દ્વારા સ્વયં પ્રગટે છે | નવગુજરાત સમય
26-09-2019 12:33 PM
આપણે તો કર્મની સાથે યુદ્ધ કરવાનું છે, વાસ્તવિક યુદ્ધ કરવાનું નથી. મન આટલાથી નહીં હારે, તેની પાસે ઘણી બધી શક્તિ છે, ઊર્જા છે.
- સંસારની ગુલામીમાંથી મુક્ત થવા વાસનાને દૂર કરી દો
- તપની એક વ્યાખ્યા એવી છે કે ઇચ્છાઓનો પ્રતિકાર કરવો
સંસારની ગુલામીમાંથી મુક્ત થવું હોય તો મનની વાસનાને દૂર કરવી પડશે. તેને માટે એક સુંદર વિકલ્પ છે, તપની સાધના. તપની એક વ્યાખ્યા એવી છે કે ઇચ્છાઓનો વિરોધ કરવો, પ્રતિકાર કરવો. જો તમે નક્કી કર્યુ હોય કે મારે ગમે તેવી મુશ્કેલી આવે પરંતુ મારે આહાર નથી જ લેવાનો. મારે તો એ વાસનામાંથી મુક્ત થવાનું છે. આ આપણો દૃઢ સંકલ્પ આપણને આગળ વધીને ખૂબ જ લાભપ્રદ બનશે.
સંકલ્પમાં મનોબળ જોઇએ. એકવાર મન તમને વોર્નિંગ આપે પછી તમને ભૂખ નહીં લાગે, તરસ નહીં લાગે. યુદ્ધનાં મેદાનમાં સૈનિકો લડાઇ કરે છે ત્યાં ભોજન પણ મળતું નથી અને પાણી પણ મળતું નથી પરંતુ લોકોને સામે મોત દેખાય છે. તો તમે કલ્પના જ કરો કે સૈનિકો કેવી વીરતાથી લડતા હશે? ચાર-પાંચ દિવસ પાણી વગર, ભોજન વગર રહેવાનું અને દુશ્મનોની સામે લડવાનું પણ છે. ક્યારેક એવું પણ થાય કે ચારે તરફથી દુશ્મનોથી ઘેરાઇ જાય અને બધી જ બાજુથી રસ્તાઓ બંધ થઇ જાય અને અનાજનો સપ્લાય જ બંધ થઇ જાય.
લોકો કેવી રીતે જીવે? કેવી રીતે મુકાબલો કરે? આ બધી જ વસ્તઓ તમારી નજરમાં આવી જાય છે. તમે અહીં મનને વિચારો. જ્યારે તમારે મનની સામે કે તેની ઇચ્છાઓની સામે લડવાનું હોય છે ત્યારે તમારે શું કરવું પડે છે. તમારે મનની સાથે એક પ્રકારનું યુદ્ધ કરવાનું છે. સવારે ૭.૦૦ વાગ્યે પેટમાં સાયરન વાગે અને કહે કે ચા આપો, બપોરે સાયરન વાગે કહે કે ભોજન આપો ત્રણ-ચાર વખત ભોજન જોઇએ. તમને યાદ છે યુદ્ધ પણ એક કળા છે. તેમાં પણ અનેક પ્રકારનાં વ્યૂહ હોય છે. વ્યૂહરચનાઓ ઘડાતી હોય છે. પહેલાં તો દુશ્મન સેનાનો સપ્લાય જ બંધ કરી નાખવામાં આવતો હોય છે. તેને માટે એક વ્યૂહરચના હોય છે કે પહેલાં તો પુલ તોડે, રેલવે લાઇન તોડી નાખે, રોડ અને પુલ વગેરેને બંધ કરી દેવામાં આવે અને આટલું કરવાથી દુશ્મનની અડધી શક્તિ જ જતી રહે. એટલે કે યુદ્ધની પહેલાં જ અડધું યુદ્ધ જાણે સમાપ્ત થઇ જાય. યુદ્ધમાં વિજય પ્રાપ્ત કરવા માટે સપ્લાય બંધ કરી દેવામાં આવે છે.
આપણે તો કર્મની સાથે યુદ્ધ કરવાનું છે, વાસ્તવિક યુદ્ધ કરવાનું નથી. મન આટલાથી નહીં હારે, તેની પાસે ઘણી બધી શક્તિ છે, ઊર્જા છે. માટે તેનો પ્રથમ સપ્લાય બંધ કરવાની છે, તેની અન્ન-ભોજન બંધ કરો. જેનાથી મનની સાધના થઇ શકે. ક્યારેક માત્ર અન્ન દ્વારા પેટનો જ નહીં, આંખ, કાન, જીભ વગેરેનો સપ્લાય પણ બંધ કરી દો. એવા બોંબ ફેંકો કે ત્યાં પુલ તૂટી જાય અને આત્મા સ્વતંત્ર બની જાય. દુશ્મન હારી જાય. કર્મને દુર્ગતિએ જતો રોકવા માટે આ એક પ્રકારનો ઉપાય છે. પછી તો દાનેશ્વરી આત્માને ઘરે કોઇ યાચક આવી જાય ત્યારે આવો આત્મા છૂપાતો નથી. કેમ કે, તમે ગમે તેટલું છૂપાવવાનો પ્રયત્ન કરો પરંતુ પ્રેમ ક્યારેય છૂપાઇ ન શકે એતો આચરણ દ્વારા સ્વયં પ્રગટે છે.